У верасні 1939 года І.В.Салейка быў абраны старшынёй Тэльмінскага сельскага Савета. У яго абавязкі ўваходзіла размеркаванне і дастаўка людзей на работы па ўмацаванні абарончых аб’ектаў на дзяржаўнай граніцы, рэканструкцыі дзевятага шлюза Дняпроўска-Бугскага канала, рамонт шашэйных дарог. Як старшыня сельсавета, Іван Салейка часта бываў у пагранічнікаў, шмат чаго бачыў і лічыў, што чуткі аб хуткім пачатку вайны маюць дастатковыя падставы. І усё ж такі першыя выбухі нямецкіх снарадаў аказаліся і для яго неспадзяванымі.